بسم الله الرحمن الرحيم

أسئلة مقابلة شخصية تخصص القانون

مقابلة قانون

اولاً كان دخولنا للمقابلة بالاسماء الترتيب اما انه هجائي او على المعدل الاعلى ما ادري بالضبط

زهموا باسمي ودخلت وقالوا لي تفضل استريح

رحب بي احد الاعضاء وقال لي بداية هذي المقابلة عرفنا عن نفسك وانجازاتك وايش طموحاتك الان

طبعاً من خلال اجابتي على السؤال هذا، ناقشني بعدة اسئلة مثل

وش تبغى تكون، وش تفضل الدراسة في الداخل والا في الخارج،

ليش في الخارج،

في اي دولة،

هل قمت ببحث عن الابتعاث،

ايش افضل الدول بعد ما بحثت

لاحظ ان الاسئلة مترابطة كل سؤال يطلع منه سؤال

ثم انتقل توجيه الاسئلة الى عضو آخر

متى تخرجت وكم لك متخرج الى الان

خلال هذي الفترة هل اشتغلت

اخر كتاب قريته، (جبت كتاب في التخصص قال خارج التخصص قلت ما يحضرني اسم الكتاب الان)

وش هوايتك

ثم انتقل توجيه الاسئلة الى رئيس القسم على ما اعتقد

(الاسئلة التالية كانت نتيجة سؤال هل اشتغلت بعد التخرج ؟)

هل قيدت اسمك في الوزارة (يقصد عملي كمحامي متدرب)

يعني انت الان متعاون، هل تاخذ مقابل مالي

كيف ما تميل للمحاماه وانت بتدرس الطلاب المحاماه !!

فيه باحث قانوني في جهة معينة، ورُفعت شكوى على هذه الجهة هل يقوم الباحث القانوني بالترافع عن هذه الجهة، طيب من يترافع عن هذي الجهة

الفرق بين القانون والمحاماه

فرضاً انت بتدرس ٢٠٠٠ طالب هل كل اللي تدرسهم بيطلعون اكاديميين !!

لم يسألوني في التخصص ابداً

نصائح بناء على تجربتي وحتى تكون المقابلة سهلة بإذن الله

افضل استعداد وتحضير للمقابلة جمع الاسئلة المكررة والاجابة عليها وترتيب الافكار وجمع المعلومات والاجوبه اللازمه، عشان تدخل المقابلة وانت واثق من معلوماتك وانك تقدر تجاوب على اغلب الاسئلة؛ لانه قد تأتيك اسئلة ما تعرف اجابتها وعادي جداً تقول ما اعرف (بصياغة جيدة) فليس من الضروري الاجابة على كل الاسئلة، مع الاخذ بالاعتبار ان صيغة وطريقة السؤال قد تختلف، مثلا قد يكون السؤال اللي انت مجهز له هو ماهي مميزات الابتعاث، ولكن في المقابلة يجيك بصيغة لماذا تفضل الابتعاث عن الداخل

المقابلة بسيطة جداً وهي عبارة عن اسئلة واجوبة ومناقشة هذي الاجوبة ولذلك حاول تكون الاجابات بسيطه وغير معقده وصريحه وصادقه وايضا تكون الاجابات بدون اي فلسفه وبدون كلام كثير، جاوب على قد السؤال وباختصار ولكن ليس اختصاراً مخلاً خلك وسط، ايضا كن واثق من اجابتك وصريح وصادق

خفف من توترك قبل المقابلة لا تفكر كثير في الاسئلة لانهم بيطلعون لك اسئلة ما توقعتها، فكن واثقاً من قدرتك على الاجابة على اي سؤال(الاسئلة الشخصية خصوصاً) وستجيب بإذن الله تعالى

ايضاً من الاشياء اللي تخفف من التوتر الخروج من جو ما قبل المقابلة مثلا سولف مع الزملاء، غير جوك لا تخش الا وانت مبسوووط وحاط في بالك انها تجربة فقط لا غير واهم شي تخش وانت رايق ومبسوط، طبعاً ممكن تتوتر بداية المقابلة لكن جهز لك مقدمة حلوه ما تخلص منها الا والتوتر راح بإذن الله خصوصاً في سؤال عرفنا عن نفسك لانه يكون في البداية عادةً، مثلا تقول الحمدلله رب العالمين والصلاة على اشرف الانبياء والمرسلين، سعيد بتواجدي وشاكر لكم ومن ذا الكلام وبعدها تبدا في الحديث عن نفسك،

اذا دخلت في جو المقابلة ومن بعد اول سؤال بيروح التوتر وتصير عادي

اهم شي خلك مبسوط

اعضاء اللجنة خلوقين ومحترمين جداً لكن لابد ان يظهرون بعض الرسمية اثناء النقاش مثلاً او توجيه بعض الاسئلة، يعني لا تصدق انهم متنرفزين منك او من اجابتك

اتوقع انك انت من ترسم خط سير المقابلة بأجوبتك مثلا لو كانت بسيطه وصريحه وصادقه بتكون المقابلة سهله ومختصره والعكس

وممكن ايضاً تستطيع توجيههم لاشياء انت فاهمها تماماً وتقدر تتكلم فيها، اقصد تجاوب ويكون في جوابك اشياء تحاول تبرزها عشان يسألونك فيها

اسئلة انطرحت على الزملاء:

وش التخصص اللي تحبه ويسألونك فيه

بعضهم جابوا له قضية ولو كنت محامي وش تسوي

والبعض سألوهم في التخصص

واكثر سؤال تكرر هو اخر كتاب قريته

البعض سألوه عن رأيه في قيادة المرأة

والبعض سألوه هل اطلعت على قوانين جديدة

واللي ذكر لهم ان عنده بحث تخرج ناقشوه فيه

والقاعدة لا تتفلسف عشان لا تنشب، واذا كنت مصر على الفلسفه تكلم في شي تعرفه تماماً

بناءً على تجربتي كتبت الكلام هذا

وفيه ايضاً ارائي الشخصية وتحتمل الصواب والخطأ واعتذر على التنسيق